ส่วนที่ 1

ข้อมูลสรุป (Executive Summary)

บริษัท การบินไทย จำกัด (มหาชน) เป็นรัฐวิสาหกิจในสังกัดกระทรวงคมนาคม ก่อตั้งขึ้นในปี พ.ศ.
2503 และเข้าจดทะเบียนในตลาดหลักทรัพย์แห่งประเทศไทยเมื่อวันที่ 19 กรกฎาคม 2534
ปัจจุบันมีทุนชำระแล้ว 14,000 ล้านบาท
ผู้ถือหุ้นใหญ่ คือ กระทรวงการคลัง ซึ่งถือหุ้นร้อยละ 79.46 และธนาคารออมสินถือหุ้นร้อยละ
13.39 ส่วนที่เหลือร้อยละ 7.15 กระจายสู่นักลงทุนทั่วไปทั้งในและต่างประเทศ
รวมทั้งพนักงานของบริษัทฯ

บริษัท การบินไทย จำกัด (มหาชน) เป็นรัฐวิสาหกิจในสังกัดกระทรวงคมนาคม
ดำเนินกิจการขนส่งผู้โดยสาร สินค้า
และไปรษณียภัณฑ์ทางอากาศระหว่างประเทศและในประเทศในฐานะสายการบินแห่งชาติ
และดำเนินการกิจการที่เกี่ยวเนื่องกับการขนส่งทางอากาศในลักษณะหน่วยธุรกิจย่อย ได้แก่
การบริการซ่อมบำรุงอากาศยาน การบริการผู้โดยสารภายในอาคารท่าอากาศยาน
การบริการลานจอดและอุปกรณ์ภาคพื้น การพาณิชย์สินค้าและไปรษณียภัณฑ์ และการบริการครัวการบิน
นอกจากนี้ ยังดำเนินกิจการที่สนับสนุนกิจการขนส่งอื่นๆ ได้แก่ การบริการอำนวยการบิน
การจำหน่ายสินค้าปลอดภาษีบนเครื่องบิน และการจำหน่ายสินค้าที่ระลึก
โดยให้บริการเส้นทางบินไปยังจุดหมายปลายทางรวม 71 เมือง ใน 35 ประเทศ
(ไม่รวมกรุงเทพฯ) และนับเป็นสายการบินชั้นนำที่ได้รับการจัดอันดับให้เป็น 1 ใน 3
ของสายการบินที่ดีที่สุดในภูมิภาคเอเชียแปซิฟิค
จากผลการสำรวจความคิดเห็นของผู้อ่านนิตยสารบิสซิเนสแทรเวิลเลอร์เอเชียแปซิฟิค
และได้รับคัดเลือกให้เป็นสายการบินระหว่างทวีปยอดเยี่ยมเป็นปีที่ 2 ติดต่อกัน
จากผลสำรวจของสถาบันวิจัยของประเทศเดนมาร์ก นอกจากนี้
ยังได้รับเลือกให้เป็นสายการบินยอดนิยมอันดับ 1 จากการสำรวจความคิดเห็นของนักเดินทางใน
Holiday Asia Website ซึ่งมีผู้เข้าชมกว่า 150,000 ครั้งต่อเดือน

บริษัทฯ เป็น 1 ใน 5 สายการบินผู้ร่วมก่อตั้งกลุ่มพันธมิตรการบินสตาร์ อัลไลแอนซ์ เมื่อวันที่ 14
พฤษภาคม 2540 ซึ่งปัจจุบันมีสมาชิกรวมทั้งสิ้น 14 สายการบิน ประกอบด้วย การบินไทย
สายการบินแอร์แคนาดา สายการบินลุฟท์ฮันซ่า สายการบินสแกนดิเนเวียน แอร์ไลน์ ซิสเต็ม
สายการบินยูไนเต็ดแอร์ไลน์ สายการบินแวริก-บราซิลเลียนแอร์ไลน์ สายการบินแอร์นิวซีแลนด์
สายการบินออลนิปปอนแอร์เวย์ สายการบินสิงคโปร์แอร์ไลน์ สายการบินในกลุ่มออสเตรีย
(ประกอบด้วย สายการบินออสเตรีย สายการบินเลาด้าแอร์ สายการบินไทโรลีน)
สายการบินแมซิกาน่า และสายการบินบริติช มิดแลนด์ซึ่งเข้าร่วมเป็นพันธมิตรรายล่าสุดเมื่อวันที่ 1
กรกฎาคม 2543
การรวมกลุ่มพันธมิตรดังกล่าวได้ส่งผลให้มีการพัฒนาการเชื่อมต่อเที่ยวบินด้วยการปรับปรุงตารางการบินให้สอดคล้องกัน
เพื่อให้เป็นเครือข่ายการบินที่ครอบคลุมทั่วโลกอย่างทั่วถึง
และสามารถให้บริการแก่ผู้โดยสารได้ดียิ่งขึ้น

บริษัทฯ อยู่ระหว่างการดำเนินการตามแผนการแปรรูปบริษัทฯ ตามมติคณะรัฐมนตรีเมื่อวันที่ 14
มีนาคม 2543 ซึ่งรัฐบาลจะลดสัดส่วนการถือหุ้นลงเหลือไม่ต่ำกว่าร้อยละ 70
ของทุนจดทะเบียนที่ชำระแล้วหลังการเพิ่มทุนโดยดำเนินการจำหน่ายหุ้นทั้งในส่วนหุ้นเดิมที่กระทรวงการคลังถือจำนวน
100 ล้านหุ้นและหุ้นเพิ่มทุนใหม่จำนวน 300 ล้านหุ้น รวมทั้งสิ้นเป็นจำนวน 400 ล้านหุ้น
โดยมีแนวทางการจัดสรรหุ้นดังนี้

-   จำหน่ายหุ้นเพิ่มทุนจำนวน 300 ล้านหุ้น ให้กับประชาชนทั่วไปจำนวน 285 ล้านหุ้น
    และจัดสรรหุ้นสามัญจำนวน 15 ล้านหุ้น
    ให้พนักงานภายใต้โครงการจัดสรรหลักทรัพย์ให้แก่พนักงาน บริษัทฯ
    ได้ดำเนินการจัดทำแผนวิสาหกิจ
    และปรับกลยุทธ์เพื่อให้สอดคล้องกับสถานการณ์ภายหลังเกิดเหตุวินาศกรรมในสหรัฐอเมริกา
    ซึ่งมีผลกระทบต่ออุตสาหกรรม การบินอย่างรุนแรง
    เพื่อเสนอขออนุญาตต่อคณะกรรมการกำกับหลักทรัพย์และตลาดหลักทรัพย์
    ในการจำหน่ายหุ้นให้กับประชาชนทั่วไป และบริษัทฯ
    จะเสนอขายหุ้นสามัญและใบสำคัญแสดงสิทธิที่จะซื้อหุ้นสามัญเป็นทางเลือกให้แก่พนักงาน
    ทั้งนี้จำนวนหุ้นสามัญที่เสนอขายเมื่อรวมกับจำนวนหุ้นสามัญที่ออกเพื่อรองรับการใช้สิทธิซื้อหุ้นสามัญของผู้ถือใบสำคัญแสดงสิทธิจะไม่เกิน
    15 ล้านหุ้น ตามโครงการจัดสรรหลักทรัพย์ให้กับพนักงานบริษัทฯ
    ที่ได้รับอนุมัติจากที่ประชุมวิสามัญผู้ถือหุ้น ครั้งที่ 1/2545 เมื่อวันที่ 30 สิงหาคม 2545
    และจะทำการเสนอขายภายหลังจากที่สำนักงานคณะกรรมการกำกับหลักทรัพย์และตลาดหลักทรัพย์อนุมัติการเสนอขายหลักทรัพย์ตามโครงการดังกล่าว

-   ผลดำเนินงานในช่วง 3 ปีที่ผ่านมา บริษัทมีรายได้รวมในปีงบประมาณ 2543 เป็นจำนวนเงิน
    114,105 ล้านบาท ในปีงบประมาณ 2544 เป็นจำนวนเงิน 130,423 ล้านบาท
    และในปีงบประมาณ 2545 เป็นจำนวนเงิน 129,510 ล้านบาท มีผลกำไรสุทธิเป็นจำนวนเงิน
    3,397 ล้านบาท 1,929 ล้านบาท และ 10,182 ล้านบาท ตามลำดับ ผลดำเนินงานในปี
    2545 เพิ่มขึ้น เนื่องจากอัตราดอกเบี้ยในตลาดเงินลดลงทำให้ดอกเบี้ยจ่ายลดลง
    และการแข็งค่าของเงินบาทมีผลต่อค่าใช้จ่ายดำเนินงานของบริษัท

-   ฐานะการเงินในปีงบประมาณ 2543 บริษัทมีทุนจดทะเบียน 1,600 ล้านหุ้น มูลค่าหุ้นละ 10
    บาท เป็นเงิน 16,000 ล้านบาท ในปี 2544 บริษัทตัดหุ้นที่ยังไม่ได้จำหน่ายจำนวน 200
    ล้านหุ้น มูลค่า 2,000 ล้านบาท และจดทะเบียนเพิ่มทุนใหม่จำนวน 300 ล้านหุ้น มูลค่า
    3,000 ล้านบาท รวมเป็นทุนจดทะเบียน 1,700 ล้านหุ้น เป็นเงิน 17,000 ล้านบาท

    สินทรัพย์รวมของบริษัทและบริษัทย่อยเท่ากับ 174,161 ล้านบาท ในปีงบประมาณ 2543
    เท่ากับ 178,262 ล้านบาท ในปีงบประมาณ 2544 และเท่ากับ 178,410 ล้านบาท
    ในปีงบประมาณ 2545 สินทรัพย์ที่เพิ่มขึ้นเนื่องจากมีเครื่องบินภายใต้สัญญาเช่า
    เครื่องบินเพิ่มในปี 2544

    หนี้สินรวมในปีงบประมาณ 2543, 2544 และ 2545 เท่ากับ 158,126 ล้านบาท 160,252
    ล้านบาท และ 150,056 ล้านบาท หนี้สินลดลงเนื่องจากหนี้สินระยะยาวลดลง

    ส่วนผู้ถือหุ้นไม่รวมส่วนของผู้ถือหุ้นส่วนน้อย มียอดเท่ากับ 15,980 ล้านบาท ในปี 2543
    เท่ากับ 17,909 ล้านบาท ในปี 2544 และ 28,229 ล้านบาท ในปี 2545
    โดยมีอัตราส่วนหนี้สินต่อส่วนของผู้ถือหุ้นเท่ากับ 9.90 ในปี 2543 เท่ากับ 8.95 ในปี 2544
    และเท่ากับ 5.32 ในปี 2545